FI Euroopan unionin virallinen lehti C 220/15

ECCSEL ERICin PERUSSÄÄNTÖ

Eurooppalainen hiilidioksidin talteenoton ja varastoinnin laboratorioinfrastruktuuri – eurooppalainen tutkimusinfrastruktuurikonsortio

(2017/C 220/02)

Sisällys

Johdanto 15

1. Yleiset määräykset 16

2. Jäsenyys 16

3. Jäsenten ja tarkkailijoiden oikeudet ja velvollisuudet 18

4. ECCSEL ERICin hallinto 19

5. Rahoitus 22

6. Raportointi Euroopan komissiolle 22

7. Toimintaperiaatteet 23

8. Toimiaika, perussäännön muuttaminen, purkaminen, riitojen ratkaisu 25

LIITTEET

Liite I Luettelo jäsenistä ja tarkkailijoista 27

Liite II Rahoitusosuudet ja menojen jakautuminen 28

JOHDANTO

Ranska, Italia, Alankomaat, Norja ja Yhdistynyt kuningaskunta, jäljempänä ’jäsenet’,

OTTAVAT HUOMIOON, että edellä mainitut valtiot, jotka tekevät yhteistyötä perustaakseen ”Eurooppalaisen hiilidioksidin talteenoton ja varastoinnin laboratorioinfrastruktuurin”, jäljempänä ’ECCSEL’, ovat vakuuttuneita siitä, että ihmisen toiminnasta aiheutuvat hiilidioksidipäästöt muodostavat maailmanlaajuisen ilmastohaasteen, joka edellyttää kansainvälistä yhteistyötä;

OVAT TIETOISIA siitä, että tämän haasteen vuoksi sekä hiilidioksidipäästöjen vähentäminen että hiilidioksidin talteenotto, siirto ja turvallinen varastointi on välttämätöntä;

OTTAVAT HUOMIOON, että hallitustenvälisen ilmastonmuutospaneelin (IPCC) ja Kansainvälisen energiajärjestön (IEA) tekemät analyysit osoittavat, että hiilidioksidin talteenoton ja varastoinnin (CSS) avulla on vuoteen 2050 mennessä saavutettava jopa 17 prosenttia maailmanlaajuisista vuotuisista hiilidioksidipäästöjen vähennyksistä ja 14 prosenttia yhteenlasketuista vähennyksistä tästä hetkestä eteenpäin ja että CCS:n kaupallisen käyttöönoton on käynnistyttävä vuosina 2020–2030 ja jatkuttava vuoden 2030 jälkeen;

OVAT TIETOISIA siitä, että nämä vaatimukset voidaan täyttää ainoastaan tehostamalla tieteellisen ja teknologisen tietämyspohjan parantamiseen tähtäävää tutkimusta ja kehittämistä;

TUNNUSTAVAT tarpeen harjoittaa tiivistä kansainvälistä yhteistyötä CCS:ään liittyvän tutkimuksen ja kehittämisen alalla sekä tieteellisistä että taloudellisista syistä;

TUNNUSTAVAT, että kansalliset tutkimusinfrastruktuurit voivat hyötyä kansainvälisistä neuvoista CCS:n alalla ja siihen liittyvää tutkimusta harjoittavien laitosten käytöstä ja niihin tehtävistä investoinneista;

KATSOVAT, että ECCSELin perustamista puoltaa sellaisen erityisen ja koordinoidun tutkimusympäristön tarve, jolla pyritään poistamaan tiettyjä tietämyksen aukkoja, siirtämään teknologian kehityksen kärki teknologian nykytasoa pidemmälle ja siten nopeuttamaan CCS-menetelmien markkinoille tuloa ja käyttöönottoa;

USKOVAT, että ECCSEL on tarpeellinen, jotta voidaan varmistaa olemassa olevan tutkimusinfrastruktuurin tehokas käyttö ja koordinoida infrastruktuuri-investointeja, mikä edistää kustannustehokkuutta Euroopan tasolla;

OTTAVAT HUOMIOON, että jäsenet pyytävät Euroopan komissiota perustamaan ECCSELin eurooppalaisena tutkimusinfrastruktuurikonsortiona (ERIC) neuvoston asetuksen (EY) N:o 723/2009 (1) nojalla.

OVAT SOPINEET SEURAAVAA:

1 LUKU

YLEISET MÄÄRÄYKSET

1 artikla

Nimi, kotipaikka, sijainti ja työkieli

1. Perustetaan hajautettu eurooppalainen tutkimusinfrastruktuurikonsortio nimeltään ”Eurooppalainen hiilidioksidin talteenoton ja varastoinnin laboratorioinfrastruktuuri – eurooppalainen tutkimusinfrastruktuurikonsortio”, jäljempänä ’ECCSEL ERIC’.

2. ECCSEL ERICin sääntömääräinen kotipaikka on Trondheim, Norja.

3. ECCSEL ERICin työkieli on englanti.

2 artikla

Tehtävät ja toimet

1. ECCSEL ERIC perustaa maailmanluokan hajautetun tutkimusinfrastruktuurin ja vastaa sen toiminnasta. Se muodostaa keskuspisteen, joka vastaa useiden yhteisen tunnuksen ”ECCSEL ERIC” alla toimivien laitosten koordinoidusta toiminnasta.

a) ECCSEL ERIC koordinoi tutkimuslaitosten käyttöä hajautetussa infrastruktuurissa. Se koordinoi myös laitosten parantamista ja uusia investointeja koskevia suunnitelmia. ECCSEL ERIC varmistaa infrastruktuurin kansainvälisen vapaan käyttöoikeuden. ECCSEL ERIC tukee myös valmiuksiensa ja toimivaltansa rajoissa tutkimuslaitosten omistajien pyrkimyksiä tehostaa laitostensa toimintaa sekä parantaa laitoksiaan ja luoda uusia laitoksia.

b) ECCSEL ERIC helpottaa uusia ja parannettuja hiilidioksidin talteenotto-, siirto- ja varastointitekniikoita (CCS-tekniikoita) koskevaa korkealaatuista kokeellista tutkimusta. Uuden tekniikan odotetaan tulevan käyttöön vuosina 2020–2030 ja parannetun tekniikan vuoden 2030 jälkeen. Yleiskokous voi myöhemmin päättää ECCSEL ERICin toiminnan laajentamisesta hiilidioksidin käyttöön (hiilidioksidin talteenotto, käyttö ja varastointi, CCUS) tehostetun öljyntuotannon (EOR) yleistyessä.

c) ECCSEL ERIC ei itse omista tai käytä tutkimuslaitoksia. Yleiskokous voi kuitenkin myöhemmin päättää, että ECCSEL ERIC investoi omiin laitoksiinsa tai käyttää omia laitoksiaan. Jäsenet ja tarkkailijat, jotka eivät halua osallistua tällaisten laitosten rahoitukseen, voivat pidättyä niiden rahoituksesta 9 artiklan 2 kohdan a alakohdan mukaisesti.

2. ECCSEL ERIC asettaa ensisijaisilla aloilla harjoitettavassa tutkimuksessa tarvittavat laitokset kansainvälisen tutkimusyhteisön käyttöön. Tällä tavoin ECCSEL ERIC edistää teknologian kehityksen kärjen siirtämistä teknologian nykytasoa pidemmälle ja nopeuttaa siten CCS-tekniikoiden markkinoille tuloa ja käyttöönottoa. Tässä toiminnassaan ECCSEL ERIC tukee ja edistää CCS-alan tutkijoiden huipputason tutkimustoimia ECCSEL ERICin prioriteettien mukaisesti. ECCSEL ERIC laatii erittäin pitkälle kehittyneen kartoituksen ainutlaatuisista tutkimuslaitoksista ja tarjoaa Euroopan CCS-yhteisölle (ensisijaisesti) ja Euroopan ulkopuolisille CCS-yhteisöille mahdollisuuden käyttää näitä resursseja.

3. ECCSEL ERIC perustetaan ja se toimii voittoa tavoittelematta.

4. ECCSEL ERIC voi harjoittaa rajoitettua taloudellista toimintaa edellyttäen, että tämä toiminta liittyy läheisesti ECCSEL ERICin pääasiallisiin tehtäviin eikä vaaranna niiden toteuttamista, sanotun kuitenkaan rajoittamatta 2 artiklan 3 kohdan soveltamista.

2 LUKU

JÄSENYYS

3 artikla

Jäsenyys ja edustajat

1. Seuraavista tahoista voi tulla ECCSEL ERICin jäseniä tai tarkkailijoita 6 ja 7 artiklassa tarkoitettujen oikeuksien ja velvollisuuksien mukaisesti:

a) Euroopan unionin jäsenvaltiot;

b) assosioituneet maat;

c) muut kolmannet maat kuin assosioituneet maat;

d) hallitustenväliset järjestöt.

Jäsenten ja tarkkailijoiden hyväksymisedellytykset esitetään tämän perussäännön 4 artiklan 1 ja 2 kohdassa.

2. ECCSEL ERICin jäseninä on oltava vähintään yksi jäsenvaltio ja kaksi muuta maata, jotka ovat joko jäsenvaltioita tai assosioituneita maita.

3. Jäsen tai tarkkailija voi omien sääntöjensä ja menettelyjensä mukaan nimittää yhden julkisen palvelun tehtävää suorittavan julkisen tahon tai yksityisen tahon, joka edustaa jäsentä tai tarkkailijaa.

4. Nykyiset jäsenet, tarkkailijat ja näitä edustavat tahot luetellaan liitteessä I. Johtaja päivittää liitettä I ECCSEL ERICin osallistujien muutosten mukaisesti.

4 artikla

Jäseneksi ja tarkkailijaksi ottaminen

1. Uusien jäsenten ottamista koskevat ehdot ovat seuraavat:

a) uusien jäsenien ottaminen edellyttää yleiskokouksen yksimielistä hyväksyntää;

b) hakijoiden on toimitettava kirjallinen hakemus ECCSEL ERICin johtajalle;

c) hakemuksessa on vähintään kuvattava, millä tavalla hakija edistää osaltaan 2 artiklassa esitettyjä ECCSELin tehtäviä ja toimia ja kuinka se täyttää 6 artiklan 2 kohdassa esitetyt velvoitteet.

2. ECCSEL ERICiin osallistumista toivovat 3 artiklan 1 kohdassa luetellut tahot, jotka eivät voi tulla jäseniksi, voivat hakea tarkkailijan asemaa. Tarkkailijoiden ottamista koskevat ehdot ovat seuraavat:

a) tarkkailijaksi voidaan ottaa kolmeksi vuodeksi. Yleiskokous voi poikkeuksellisissa tapauksissa hyväksyä pidemmän tarkkailijan aseman keston;

b) taholle, joka suunnittelee pysyvää osallistumista ECCSEL ERICiin mutta ei kansallisista syistä voi tulla jäseneksi, voidaan poikkeuksellisissa tapauksissa myöntää pysyvän tarkkailijan asema;

c) tarkkailijaksi ottaminen tai hyväksyminen uudelleen tarkkailijaksi edellyttää yleiskokouksen yksimielistä hyväksyntää;

d) hakijoiden on toimitettava kirjallinen hakemus johtajalle;

e) hakemuksessa on vähintään kuvattava, millä tavalla hakija edistää osaltaan 2 artiklassa esitettyjä ECCSELin tehtäviä ja toimia ja kuinka se täyttää 7 artiklan 2 kohdassa esitetyt velvoitteet.

5 artikla

Jäsenen tai tarkkailijan eroaminen ja jäsenyyden tai tarkkailijan aseman päättäminen

1. Jäsen tai tarkkailija voi erota ECCSEL ERICistä varainhoitovuoden päättyessä, edellyttäen että se ilmoittaa eroaikeestaan lähettämällä yleiskokouksen puheenjohtajalle virallisen pyynnön 12 kuukautta etukäteen.

a) Jäsenet eivät voi erota viiden ensimmäisen vuoden aikana jäseneksi tulemisensa jälkeen.

b) Mahdolliset suorittamattomat maksut on maksettava ja ECCSELiin kohdistuvat velvoitteet on täytettävä ennen kuin eroaminen vahvistetaan. Eroavan jäsenen on maksettava 6 artiklan 2 kohdan mukaiset maksut ja eroavan tarkkailijan 7 artiklan 2 kohdan mukaiset maksut, jotka erääntyvät sen eroamispäivänä, ilman mitään lisämaksua tai sakkoa.

2. Yleiskokous voi päättää jäsenyyden tai tarkkailijan aseman, jos seuraavat edellytykset täyttyvät:

a) jäsen tai tarkkailija rikkoo vakavasti yhtä tai useampaa tämän perussäännön mukaista velvollisuuttaan;

b) jäsen tai tarkkailija ei ole oikaissut tällaista rikkomista kuuden kuukauden kuluessa siitä, kun se on saanut rikkomuksesta huomautuksen yleiskokoukselta.

Jäsenellä tai tarkkailijalla on oltava mahdollisuus valittaa jäsenyyden tai tarkkailijan aseman päättämisestä tehdystä päätöksestä ja esittää perustelunsa yleiskokoukselle kolme kuukauden kuluessa päättämisilmoituksen vastaanottamisesta. Tällainen päättäminen ei vaikuta ennen päättämispäivää aiheutuneisiin jäsenen tai tarkkailijan velvollisuuksiin.

3 LUKU

JÄSENTEN JA TARKKAILIJOIDEN OIKEUDET JA VELVOLLISUUDET

6 artikla

Jäsenet

1. ECCSEL ERICin jäsenillä on oikeus

a) nimittää edustavia tahoja 3 artiklan 3 kohdan mukaisesti;

b) saada tutkimusyhteisölleen käyttöoikeus ECCSEL ERICin resursseihin ja kaikkiin sen palveluihin 18 artiklassa tarkoitettujen käyttöoikeutta koskevien periaatteiden mukaisesti;

c) osallistua yleiskokoukseen;

d) äänestää yleiskokouksessa 9 artiklan 3 kohdan mukaisesti;

e) osallistua strategioiden ja toimintalinjojen kehittämiseen;

f) saada tutkimusyhteisölleen mahdollisuus osallistua ECCSEL ERICin tapahtumiin, kuten työpajoihin, konferensseihin ja koulutukseen, edulliseen hintaan;

g) käyttää ECCSEL ERICin tuotemerkkiä, erityisesti ECCSEL ERICin laitosten toiminnanharjoittajien osalta. ECCSEL ERICin tuotemerkki kattaa kaikki ilmaisujen ”ECCSEL” tai ”ECCSEL ERIC” kuvalliset tai ääntä sisältävät esitysmuodot, jotka yhdistävät sanat, raportin, tuotteen tai palvelun ECCSEL ERICiin.

2. ECCSEL ERICin jäsenten on

a) maksettava liitteessä II määritelty vuosimaksu asetetussa määräajassa;

b) annettava käyttöön ainakin yksi hyväksytty tutkimuslaitos;

c) edistettävä ECCSEL ERICin palvelujen käyttöönottoa maansa tutkijoiden parissa ja kerättävä käyttäjien palautetta ja vaatimuksia;

d) tuettava kansallisten laitosten integrointia sekä kansallisten laitosten ja muiden jäsen- tai tarkkailijamaiden laitosten integrointia ja tarvittaessa pyrittävä käynnistämään tällainen integrointi.

7 artikla

Tarkkailijat

1. ECCSEL ERICin tarkkailijoilla on oikeus

a) nimittää edustavia tahoja 3 artiklan 3 kohdan mukaisesti;

b) osallistua yleiskokoukseen ilman äänioikeutta;

c) saada tutkimusyhteisölleen mahdollisuus osallistua ECCSEL ERICin tapahtumiin, kuten työpajoihin, konferensseihin ja koulutukseen, edulliseen hintaan, mikäli tila sallii;

d) saada tutkimusyhteisönsä saataville ECCSEL ERICin tuki merkityksellisten järjestelmien, prosessien ja palvelujen kehittämiseen.

2. ECCSEL ERICin tarkkailijoiden on maksettava liitteessä II määritelty vuosimaksu. Yleiskokous voi päättää tarkkailijan aloitusmaksusta, joka poikkeaa tavanomaisesti maksusta.

3. Pysyvillä tarkkailijoilla, joille on annettu tämä asema 4 artiklan 2 kohdan b alakohdan mukaisesti, on samat 6 artiklan 1 ja 2 kohdassa luetellut oikeudet ja velvollisuudet kuin tarkkailijoilla, lukuun ottamatta 6 artiklan 1 kohdan d alakohdassa tarkoitettua äänioikeutta yleiskokouksessa.

4 LUKU

ECCSEL ERICIN HALLINTO

8 artikla

ECCSEL ERICin hallinto ja operatiivinen rakenne

1. ECCSEL ERICin hallintorakenne koostuu seuraavista:

a) yleiskokous,

b) johtaja,

c) tutkimusinfrastruktuurin koordinointikomitea,

d) neuvoa-antava tiedekomitea,

e) neuvoa-antava eettinen ja ympäristökomitea,

f) muu yleiskokouksen perustama neuvoa-antava komitea, jonka tarkoituksena on helpottaa ECCSEL ERICin tavoitteiden saavuttamista.

2. ECCSEL ERICin operatiivinen rakenne koostuu seuraavista:

a) operaatiokeskus, joka on ECCSEL ERICin päätoimisto ja jossa ECCSEL ERICin johto sijaitsee;

b) kansallisessa omistuksessa olevat tutkimuslaitokset, jotka osallistuvat ECCSEL ERICin hajautettuun infrastruktuuriin;

c) kansalliset infrastruktuurin solmukohdat, jotka edustavat maassa sijaitsevia tutkimuslaitoksia 11 artiklan 1 kohdan mukaisesti.

9 artikla

Yleiskokous

1. Yleiskokous koostuu ECCSEL ERICin jäsenistä ja tarkkailijoista.

2. Yleiskokouksella on ECCSEL ERICin ylin päätösvalta. Yleiskokous

a) vahvistaa talousarvion, rahoituskaavan ja vuosimaksut. Kaikki liitteessä II määriteltyihin rahoituskaavaan ja vuosimaksuihin ensimmäisten viiden vuoden aikana tehtävät muutokset edellyttävät yleiskokouksen yksimielistä hyväksyntää. Ensimmäisten viiden vuoden jälkeen tällaiset muutokset edellyttävät kahden kolmasosan enemmistöä annetuista äänistä; Jäsenen tai tarkkailijan, joka ei halua osallistua mahdollisten tulevien ECCSEL ERICin omistamien tai käyttämien laitosten rahoittamiseen, on ilmoitettava asiasta ennen kuin yleiskokous tekee päätöksen tällaisten laitosten omistamisesta tai käytöstä, eikä sen tämän jälkeen tarvitse osallistua laitoksen rahoitukseen;

b) päättää ECCSEL ERICin toimintalinjoista tieteellisissä, teknisissä ja hallinnollisissa asioissa. Nämä toimintalinjat hyväksytään kahden kolmasosan enemmistöllä annetuista äänistä;

c) hyväksyy ECCSEL ERICin strategisia suunnitelmia ja työsuunnitelmia kahden kolmasosan enemmistöllä annetuista äänistä;

d) valvoo ECCSEL ERICin hallintoa;

e) valitsee yleiskokouksen puheenjohtajan ja varapuheenjohtajan kahden kolmasosan enemmistöllä annetuista äänistä;

f) nimittää, korvaa ja erottaa ECCSEL ERICin johtajan kahden kolmasosan enemmistöllä annetuista äänistä;

g) nimittää, korvaa ja erottaa neuvoa-antavan tiedekomitean ja neuvoa-antavan eettisen ja ympäristökomitean jäsenet kahden kolmasosan enemmistöllä annetuista äänistä;

h) hyväksyy, korvaa ja erottaa yleiskokouksen perustamien komiteoiden jäsenet kahden kolmasosan enemmistöllä annetuista äänistä;

i) nimittää tai vahvistaa tilintarkastajan vuosittain;

j) hyväksyy ECCSEL ERICin vuosikertomukset, mukaan lukien varainhoitovuoden tilinpäätös ja tilintarkastuskertomus, kahden kolmasosan enemmistöllä annetuista äänistä;

k) vastaanottaa ja tutkii tutkimusinfrastruktuurin koordinointikomitean ja neuvoa-antavan tiedekomitean vuosikertomukset;

l) hyväksyy uusien jäsenten ja tarkkailijoiden ottamisen sekä jäsenyyden tai tarkkailijan aseman päättämisen. Uusien jäsenten ja tarkkailijoiden hyväksyminen edellyttää yleiskokouksen yksimielistä päätöstä. Jäsenellä ei ole äänioikeutta asiassa, joka liittyy sen oman jäsenyyden mahdolliseen päättämiseen;

m) päättää, mitkä kansallisessa omistuksessa olevat tutkimuslaitokset voivat osallistua ECCSEL ERICiin ja mitkä laitokset eivät enää voi tehdä niin. Jäsen tai tarkkailija voi poistaa laitoksen ECCSEL ERICiin osallistuvien laitosten joukosta. Johtaja päivittää säännöllisesti ECCSEL ERICiin osallistuvien laitosten luetteloa;

n) hyväksyy 15 artiklan mukaiset kolmansien osapuolten kanssa tehtävät sopimukset kahden kolmasosan enemmistöllä annetuista äänistä.

3. Kutakin jäsentä ja tarkkailijaa edustaa yleiskokouksessa enintään kaksi edustajaa. Kullakin jäsenellä on yleiskokouksessa yksi ääni. Tarkkailijoilla ei ole äänioikeutta. Päätökset tehdään enemmistöäänestyksellä, jollei tässä perussäännössä toisin määrätä. Jäsenvaltioilla ja assosioituneilla mailla on yhdessä oltava äänienemmistö yleiskokouksessa. Puheenjohtaja ei osallistu äänestykseen, paitsi jos äänet menevät tasan, jolloin puheenjohtajan ääni ratkaisee.

4. Yleiskokous on päätösvaltainen, jos läsnä on kaksi kolmasosaa jäsenistä. Jos yleiskokous ei ole päätösvaltainen, uusintaistunto kutsutaan koolle kolmen viikon kuluessa sen jälkeen, kun saman asialistan sisältävä uusi kutsu on lähetetty. Samaa asialistaa käsittelevä yleiskokouksen uusintaistunto on päätösvaltainen, jos vähintään neljäsosa jäsenistä on läsnä. Jos myöskään uusintaistunto ei ole päätösvaltainen, yleiskokouksen puheenjohtajalla on valtuudet tehdä päätökset, joita ei voi lykätä, kunnes yleiskokous voi kokoontua jälleen päätösvaltaisena. Tällaiset päätökset on mahdollisimman pian esitettävä yleiskokoukselle uudelleentarkastelua varten.

5. Yleiskokouksessa voivat äänestää ainoastaan fyysisesti läsnä olevat jäsenet. Jos jäsen ei voi olla fyysisesti läsnä, yleiskokous voi kuitenkin hyväksyä läsnäolon sähköisen yhteyden kautta. Äänioikeutta ei voi siirtää. Äänestys toimitetaan salaisena, jos vähintään kolmannes läsnä olevista jäsenistä sitä edellyttää.

Yleiskokouksen puheenjohtaja voi tarvittaessa päättää, että päätös tehdään yleiskokouksen istuntojen välisenä aikana kirjallista menettelyä noudattaen.

6. Yleiskokous valitsee edustajien keskuudesta puheenjohtajan ja varapuheenjohtajan kahden vuoden ajaksi. Valintansa jälkeen puheenjohtaja ei voi enää kuulua jäsenen edustajiin yleiskokouksessa. Sama koskee myös tilannetta, jossa varapuheenjohtaja korvaa puheenjohtajan. Jäsenet, joiden keskuudesta tällaiset nimitykset on tehty, voivat nimittää toisen edustajan edustamaan kyseistä jäsentä yleiskokouksessa.

7. Yleiskokous kokoontuu vähintään kerran vuodessa. Puheenjohtaja kutsuu yleiskokouksen koolle vähintään kolme viikkoa etukäteen. Jäsenillä ja tarkkailijoilla on oikeus ehdottaa asioita esityslistalle ilmoittamalla niistä puheenjohtajalle vähintään kaksi viikkoa ennen kokousta.

8. Yleiskokouksen ylimääräinen istunto voidaan kutsua koolle puheenjohtajan tai johtajan pyynnöstä, jos ylimääräinen istunto on tarpeen organisaation etu huomioon ottaen, tai kun vähintään puolet jäsenistä sitä pyytää.

10 artikla

Johtaja

1. Johtaja toimii ECCSEL ERICin toimitusjohtajana, tieteellisenä johtajana ja laillisena edustajana.

2. Johtaja nimitetään viiden vuoden toimikaudeksi ja hänet voidaan nimittää uudelleen yhden kerran. Avoimesta johtajan paikasta ilmoitetaan kansainvälisesti asianmukaisella tavalla. Johtaja raportoi yleiskokoukselle. Johtaja ei voi toimia yleiskokouksessa edustajana tai puheenjohtajana.

3. Johtaja vastaa yleiskokouksen istuntojen valmistelusta ja antaa tutkimusinfrastruktuurin koordinointikomitealle, neuvoa-antavalle tiedekomitealle ja neuvoa-antavan eettiselle ja ympäristökomitealle tarvittavaa hallinnollista tukea.

4. Johtaja vastaa ECCSEL ERICin vuotuisen talousarvion, strategioiden ja toimintalinjojen laadinnasta, ja ne tulevat yleiskokouksen hyväksyttäviksi.

5. Johtaja vastaa yleiskokouksen päätösten täytäntöönpanosta, mukaan lukien talousarvion toteuttaminen, ja varmistaa, että ECCSEL ERIC noudattaa kaikkia asiaa koskevia oikeudellisia vaatimuksia.

6. Johtajalla on valtuudet tehdä kaikki ECCSEL ERICin toiminnan edellyttämät päätökset, lukuun ottamatta päätöksiä, jotka kuuluvat yleiskokouksen toimivaltaan.

7. Johtaja pyytää tutkimusinfrastruktuurin koordinointikomitealta tukea ja neuvoja tutkimuslaitosten omistajien kannalta merkityksellisissä asioissa pyytämällä komiteaa kommentoimaan talousarvioluonnosta, työsuunnitelmia ja strategioita ennen kuin ne toimitetaan yleiskokouksen käsiteltäviksi.

8. Johtaja seuraa sitä, miten tutkimuslaitosten omistajat noudattavat yleiskokouksen määrittelemiä toimintasääntöjä ja standardeja ECCSEL ERICiin liittyvissä toiminnoissa, raportoi asiasta vuosittain yleiskokoukselle ja antaa suosituksia vastatoimiksi, jos sääntöjä ei ole noudatettu.

11 artikla

Tutkimusinfrastruktuurin koordinointikomitea, neuvoa-antava tiedekomitea ja neuvoa-antava eettinen ja ympäristökomitea

1. Tutkimusinfrastruktuurin koordinointikomitea

a) Tutkimusinfrastruktuurin koordinointikomitealla on tukea- ja neuvoa-antava tehtävä, ja se koostuu ECCSEL-laitosten edustajista ja johtajasta, joka toimii komitean puheenjohtajana. Komitea valitsee varapuheenjohtajan kolmen vuoden ajaksi. Varapuheenjohtaja voidaan valita uudelleen yhden kerran. Kullakin jäsenellä ja tarkkailijalla voi olla komiteassa yksi edustaja. Maiden, joissa on kaksi tai useampia ECCSEL-laitoksia, on nimettävä yhden laitoksen toiminnanharjoittaja kansalliseksi edustajaksi, ja tämä laitos edustaa maan kansallisia laitoksia komiteassa. Yleiskokousedustajat eivät voi olla edustajina tässä komiteassa.

b) Tutkimusinfrastruktuurin koordinointikomitean tehtävänä on lujittaa laitosten välistä yhteistyötä ja niiden osallistumista kokeelliseen tutkimukseen. Se toteuttaa tehtävänsä valvomalla ECCSEL ERICin strategioiden ja suunnitelmien toteuttamista, antamalla oman panoksensa niihin ja ehdottamalla toimenpiteitä, jotka voivat parantaa ECCSEL ERICin toimintaa.

c) Johtaja kuulee komiteaa kaikista yleiskokoukselle esitettävistä ehdotuksista, jotka liittyvät strategisiin suunnitelmiin, työsuunnitelmiin ja talousarvioon. Komitea tukee johtajaa strategisten suunnitelmien ja työsuunnitelmien toteuttamisessa.

d) Tutkimusinfrastruktuurin koordinointikomitea antaa vuosittain johtajan välityksellä yleiskokoukselle kirjallisen kertomuksen toimistaan. Johtaja toimittaa yleiskokoukselle kertomuksen sekä johtajan kommentit ja mahdolliset suositukset.

2. Neuvoa-antava tiedekomitea

a) Yleiskokous nimittää riippumattoman neuvoa-antavan tiedekomitean, johon kuuluu enintään kuusi merkittävää, riippumatonta ja kokenutta tutkijaa eri puolilta maailmaa. Neuvoa-antavan tiedekomitean jäsenet nimitetään johtajan suositusten perusteella. Johtaja pyytää asiasta neuvoja neuvoa-antavalta tiedekomitealta ja tutkimusinfrastruktuurin koordinointikomitealta. Neuvoa-antavan tiedekomitean jäsenten toimikausi on kolme vuotta. Jäsen voidaan nimittää uudelleen yhden kerran. Yleiskokousedustajia ei voida nimittää tähän komiteaan.

b) Johtaja kuulee neuvoa-antavaa tiedekomiteaa vähintään kerran vuodessa ECCSEL ERICin tarjoamien palvelujen tieteellisestä laadusta sekä organisaation tieteellisistä toimintatavoista, menettelyistä ja tulevista suunnitelmista.

c) Neuvoa-antava tiedekomitea antaa vuosittain johtajan välityksellä yleiskokoukselle kirjallisen kertomuksen toimistaan. Johtaja toimittaa yleiskokoukselle kertomuksen sekä johtajan kommentit ja mahdolliset suositukset.

3. Neuvoa-antava eettinen ja ympäristökomitea

a) Yleiskokous nimittää riippumattoman neuvoa-antavan eettisen ja ympäristökomitean, johon kuuluu kolmesta viiteen merkittävää, riippumatonta ja kokenutta tutkijaa eri puolilta maailmaa. Komitean jäsenet nimitetään johtajan suositusten perusteella. Johtaja pyytää asiasta neuvoja neuvoa-antavalta eettiseltä ja ympäristökomitealta ja tutkimusinfrastruktuurin koordinointikomitealta. Komitean jäsenten toimikausi on kolme vuotta. Jäsen voidaan nimittää uudelleen yhden kerran. Yleiskokousedustajia ei voida nimittää tähän komiteaan.

b) Johtaja kuulee neuvoa-antavaa eettistä ja ympäristökomiteaa vähintään kerran vuodessa ECCSEL ERICiä nyt tai tulevaisuudessa kohtaavista eettisistä ja ympäristökysymyksistä.

c) Neuvoa-antava eettinen ja ympäristökomitea antaa vuosittain johtajan välityksellä yleiskokoukselle kirjallisen kertomuksen toimistaan. Johtaja toimittaa yleiskokoukselle kertomuksen sekä johtajan kommentit ja mahdolliset suositukset.

5 LUKU

RAHOITUS

12 artikla

Budjettiperiaatteet ja tilinpäätös

1. ECCSEL ERICin varainhoitovuosi alkaa 1 päivänä tammikuuta ja päättyy 31 päivänä joulukuuta.

2. Kaikki ECCSEL ERICin tulo- ja menoerät on sisällytettävä arvioihin, jotka laaditaan kutakin varainhoitovuotta varten, ja ne on esitettävä vuotuisessa talousarviossa. Vuotuisessa talousarviossa noudatetaan avoimuusperiaatetta.

3. ECCSEL ERICin tilinpäätökseen on liitettävä selvitys varainhoitovuoden talousarvio- ja varainhallinnosta.

4. ECCSEL ERICiin sovelletaan tilinpäätöksen laatimista, ilmoittamista, tarkastamista ja julkistamista koskevia vaatimuksia, joista säädetään sovellettavassa lainsäädännössä. ECCSEL ERICin on sovellettava isäntämaan kirjanpitolainsäädäntöä yleisesti hyväksyttyjen kansainvälisten tilinpäätösperiaatteiden ja avoimuusperiaatteen mukaisesti.

5. ECCSEL ERICin on käytettävä määrärahat moitteettoman varainhoidon periaatteiden mukaisesti.

6. ECCSEL ERICin on kirjattava taloudelliseen toimintaansa liittyvät menot ja tulot erikseen.

7. Luontoissuoritukset otetaan huomioon ainoastaan, jos ne annetaan ECCSEL ERICille tosiasiallisena ja kvantifioitavana suorituksena, mukaan lukien ECCSEL ERICin operaatiokeskukseen tilapäisesti siirretty henkilöstö, ja yleiskokous on hyväksynyt ne.

8. Mahdollisten luontoissuoritusten arvo otetaan huomioon samana ajanjaksona suoritettuja maksuosuuksia laskettaessa.

13 artikla

Vastuut

1. ECCSEL ERIC vastaa veloistaan.

2. Jäsenet eivät ole yhteisvastuussa ECCSEL ERICin veloista. ECCSEL ERICin jäsenten vastuu sen veloista rajoittuu jäsenten omiin rahoitusosuuksiin.

3. ECCSEL ERIC hankkii tarvittavan vakuutussuojan ECCSEL ERICin kehittämiselle ja toiminnalle ominaisten riskien varalta.

6 LUKU

RAPORTOINTI EUROOPAN KOMISSIOLLE

14 artikla

Raportointi Euroopan komissiolle

1. ECCSEL ERIC laatii vuosikertomuksen, joka käsittää erityisesti sen toiminnan tieteelliset, operatiiviset ja rahoitusta koskevat näkökohdat. Yleiskokous hyväksyy vuosikertomuksen ja toimittaa sen Euroopan komissiolle ja asianomaisille viranomaisille kuuden kuukauden kuluessa vastaavan varainhoitovuoden päättymisestä. Kertomus julkaistaan.

2. ECCSEL ERIC ilmoittaa komissiolle kaikista olosuhteista, jotka vaarantavat vakavasti ECCSEL ERICin päätehtävien suorittamisen tai estävät ECCSEL ERICiä täyttämästä asetuksessa (EY) N:o 723/2009 esitettyjä vaatimuksia.

7 LUKU

TOIMINTAPERIAATTEET

15 artikla

Sopimukset kolmansien osapuolten kanssa

1. ECCSEL ERIC voi tarpeelliseksi katsoessaan ja 2 artiklassa kuvailtujen tehtävien ja toimien mukaisesti tehdä sopimuksen kolmannen osapuolen, kuten yksittäisen laitoksen, alueen tai muun valtion kuin ECCSEL ERICin jäsenvaltion kanssa.

2. Jos 15 artiklan 1 kohdassa tarkoitetut kolmannet osapuolet haluavat tarjota ECCSEL ERICille asiantuntemusta, palveluja ja teknologiaa, ECCSEL ERIC voi tehdä sopimuksen tällaisten kolmansien osapuolten kanssa. Sopimuksessa on täsmennettävä kolmannen osapuolen tarjoama palvelu tai muu suoritus ja käyttöoikeudet, tilausmaksu ja muut tätä suoritusta koskevat ehdot. ECCSEL ERICin laitoksia käyttävät kolmannet osapuolet voidaan velvoittaa osallistumaan ECCSEL ERICin todentamis- ja valtuutusjärjestelmään.

16 artikla

Hankinnat ja verovapautukset

1. ECCSEL ERIC kohtelee hankintamenettelyihin osallistuvia ehdokkaita ja tarjoajia yhdenvertaisesti ja syrjimättömästi riippumatta siitä, onko niiden kotipaikka Euroopan unionissa. ECCSEL ERICin hankinnoissa noudatetaan avoimuuden, syrjimättömyyden ja kilpailun periaatteita.

2. Johtaja vastaa kaikista ECCSEL ERICin hankinnoista. Tarjouskilpailun ratkaisemista koskeva päätös ja kattavat perustelut julkaistaan asianmukaisesti. Yleiskokous hyväksyy täytäntöönpanosäännöt, joissa määritetään täsmällisten hankintamenettelyjen ja -kriteerien kaikki tarvittavat yksityiskohdat.

3. Jäsenten ja tarkkailijoiden ECCSEL ERICin toimintaan liittyvät hankinnat toteutetaan siten, että ECCSEL ERICin tarpeet, tekniset vaatimukset ja asianomaisten elinten antamat eritelmät otetaan asianmukaisesti huomioon.

4. Arvonlisäveroa koskevaan, 19 päivänä kesäkuuta 2009 annetun Norjan lain nro 58 10–3 pykälään perustuvat verovapautukset rajoitetaan arvonlisäveroon sellaisten hyödykkeiden ja palvelujen osalta, jotka on tarkoitettu ECCSEL ERICin viralliseen ja yksinomaiseen käyttöön ja jotka ECCSEL ERIC tai ECCSEL ERICin jäsenvaltiot maksavat ja hankkivat kokonaan. Verovapautuksia sovelletaan voittoa tavoittelemattomaan toimintaan. Niitä ei sovelleta voittoa tavoittelevaan toimintaan. Muita rajoituksia ei sovelleta.

5. Jos jonkin ECCSEL ERICin jäsenvaltion tehtäväksi annetaan isännöidä ECCSEL ERICin toimistoa, jonka kyseinen ECCSEL ERICin jäsenvaltio tunnustaa neuvoston direktiivin 2006/112/EY (2) 143 artiklan 1 kohdan g alakohdassa ja 151 artiklan 1 kohdan b alakohdassa ja neuvoston direktiivin 2008/118/EY (3) 12 artiklan 1 kohdan b alakohdassa tarkoitetuksi kansainväliseksi järjestöksi, kyseinen ECCSEL ERICin toimisto hyötyy direktiivin 2006/112/EY 143 artiklan 1 kohdan g alakohtaan ja 151 artiklan 1 kohdan b alakohtaan perustuvista verovapautuksista sellaisten tavaroiden ja palvelujen osalta, jotka on hankittu EU:ssa toimiston omiin tarpeisiinsa tai ECCSEL ERICin sille antamien tehtävien suorittamiseksi, kun tavaroiden ja palvelujen arvo ylittää 300 euroa ja ECCSEL ERIC tai ECCSEL ERICin jäsenet maksavat ja hankkivat ne kokonaan. Verovapautuksia sovelletaan voittoa tavoittelemattomaan toimintaan. Niitä ei sovelleta voittoa tavoittelevaan toimintaan. Muita rajoituksia ei sovelleta.

17 artikla

Työhönotto

1. ECCSEL ERIC on yhtäläiset mahdollisuudet tarjoava työnantaja. ECCSEL ERICin avoimia työpaikkoja hakeviin sovellettavien valintamenettelyjen on oltava läpinäkyviä ja syrjimättömiä ja niissä on kunnioitettava yhtäläisiä mahdollisuuksia.

2. Työsopimuksissa noudatetaan sen maan sovellettavia lakeja ja asetuksia, jossa henkilöstö otetaan palvelukseen, tai sen maan lakeja, jossa ECCSEL ERICin toimet toteutetaan. ECCSEL ERICin avoimista työpaikoista ilmoitetaan kansainvälisesti asianmukaisella tavalla.

3. Kukin jäsen helpottaa kansallisen lainsäädännön vaatimuksia noudattaen lainkäyttövaltansa rajoissa ECCSEL ERICin tehtäviin osallistuvien jäsenten kansalaisten ja heidän perheenjäsentensä siirtymistä ja asumista.

18 artikla

Käyttöoikeus

1. Merkittävä osa kunkin ECCSEL ERIC -infrastruktuuriin osallistuvan kansallisen laitoksen käytettävissä olevasta tutkimusajasta on tarjottava kansainväliselle tutkimusyhteisölle. Yleiskokous varaa osuuden käytettävissä olevasta käyttöajasta sellaisista valtioista tuleville tutkijoille, jotka eivät ole ECCSEL ERICin jäseniä.

2. ECCSEL ERIC ja tutkimuslaitosten omistajat tekevät laitoskohtaiset sopimukset siitä, kuinka suuri osuus käytettävissä olevasta tutkimusajasta asetetaan kansainvälisen tutkimusyhteisön käyttöön, sekä käyttöön liittyvistä ehdoista.

3. ECCSEL ERICin laitokset ovat tutkijoiden ja opiskelijoiden käytettävissä. Käyttöoikeus myönnetään kilpailevien hakemusten ja hakemusten vertaisarvioinnin perusteella oikeudenmukaisen ja läpinäkyvän menettelyn jälkeen. Kilpailun arviointiperusteita ovat tieteellinen huippuosaaminen sekä tutkimuksen merkitys yleiskokouksen päättämien ECCSEL ERICin strategioiden kannalta.

4. Käyttäjät vastaavat kaikista käyttöön antamisen kustannuksista ja kaikista materiaaleihin liittyvistä kustannuksista, mukaan lukien näytteet ja käyttäjille kuuluvat laitteet. Käyttöön antamisen kustannukset perustuvat kuhunkin ECCSEL ERICin laitokseen sovellettaviin hintoihin.

5. ECCSEL ERIC voi perustaa todentamis- ja valtuutusjärjestelmän sen varmistamiseksi, että laitokseen päästetään ja sitä voivat käyttää ainoastaan käyttöoikeuden saaneet henkilöt. ECCSEL ERIC voi päättää, että jäsenten ja tarkkailijoiden on noudatettava tällaista järjestelmää, jotta niiden tutkijoille voidaan myöntää käyttöoikeus.

6. Yleiskokouksen hyväksymien käyttöoikeutta koskevien yksityiskohtaisten periaatteiden on oltava julkisesti saatavilla.

19 artikla

Tulosten levittäminen

1. ECCSEL ERICin tutkimustulokset ja -data ovat avoimesti saatavilla yleiskokouksen hyväksymien tulosten levittämistä koskevien periaatteiden mukaisesti. Tutkimustulokset ja -data annetaan niistä kiinnostuneille tahoille ilmaiseksi levittämiseen liittyviä kustannuksia lukuun ottamatta. Tämän säännöksen soveltamiseksi ”ECCSEL ERICin tutkimustuloksilla ja -datalla” tarkoitetaan ECCSEL ERIC -infrastruktuuriin osallistuvien laitosten omistajien tuottamia hiilidioksidin talteenoton ja varastoinnin alan tutkimustuloksia ja -dataa.

2. ECCSEL ERIC levittää aktiivisesti ECCSEL ERICin tutkimustuloksia yhteiskuntaan, jotta niitä voidaan hyödyntää laajasti politiikan laadinnassa ja hiilidioksidipäästöjen rajoittamisessa.

3. ECCSEL ERIC edistää ECCSEL ERIC -yhteistyötä ja yhteistyön tuloksia, kannustaa tutkijoita aloittamaan uusia ja innovatiivisia hankkeita ja, mikäli asianmukaista, kannustaa tutkijoita käyttämään ECCSEL ERICin tuloksia korkeakoulutuksessa.

4. ECCSEL ERIC kannustaa yleisesti ECCSEL ERICin tutkimustulosten käyttäjiä asettamaan omat tutkimustuloksensa julkisesti saataville ja pyytää käyttäjiä mainitsemaan julkaisuissaan asianmukaisella tavalla niille ECCSEL ERICissä annetun käyttömahdollisuuden.

5. Tulosten levittämisperiaatteissa kuvataan erilaiset kohderyhmät, ja niissä käytetään erilaisia kanavia kohdeyleisöjen saavuttamiseen. ECCSEL ERIC on mainittava asiamukaisesti kaikissa julkaisuissa, joissa käsitellään ECCSEL ERIC -yhteistyöllä saavutettuja tuloksia ja tuotettua tietämystä.

20 artikla

Immateriaalioikeudet

1. Tämän perussäännön tavoitteiden mukaisesti termi ”henkinen omaisuus” ymmärretään 14 päivänä heinäkuuta 1967 allekirjoitetun Maailman henkisen omaisuuden järjestön perustavan yleissopimuksen 2 artiklan mukaisesti.

2. Immateriaalioikeuksiin liittyvissä kysymyksissä jäsenten välisiin suhteisiin sovelletaan jäsenmaiden kansallista lainsäädäntöä ja asiaan liittyviä kansainvälisiä sääntöjä ja määräyksiä.

3. Jäsenten ECCSEL ERICiin tarjoama henkinen omaisuus säilyy immateriaalioikeuksien alkuperäisen haltijan omaisuutena. Jos henkinen omaisuus on peräisin ECCSEL ERICin rahoittamasta työstä (suora rahoitus tai luontoissuoritukset), se kuuluu ECCSEL ERICille, jollei ole sovittu, että henkinen omaisuus kuuluu sen luoneelle jäsenelle. Käyttöoikeuden mahdollista taloudellista arvoa, joka ylittää käyttöoikeudesta maksetun hinnan, ei pidetä ECCSEL ERICin rahoituksena hankkeelle.

4. ECCSEL ERIC varmistaa, että käyttäjät hyväksyvät tulosten käyttöoikeutta ja tulosten immateriaalioikeuksia koskevat ehdot ja edellytykset ja että käytössä on oikeuksien ja tulosten tallentamista ja käsittelyä koskevat asianmukaiset turvallisuusjärjestelyt.

5. ECCSEL ERIC luo järjestelyt tutkimusdataan ja -tietoon liittyviä tietoturvaloukkauksia ja salassapitovelvollisuuden rikkomisia koskevien väitteiden tutkimiseksi.

6. ECCSEL ERIC tarjoaa tutkijoille opastusta sen varmistamiseksi, että ECCSEL ERICin kautta saatavaa aineistoa käyttämällä tehtävä tutkimus toteutetaan puitteissa, joissa tunnustetaan aineistojen omistajien oikeudet.

7. ECCSEL ERIC -infrastruktuuriin osallistuvien laitosten toiminnasta vastaavien osapuolten on erikseen hyväksyttävä yleiskokouksen hyväksymät immateriaalioikeuksia koskevat yksityiskohtaiset periaatteet.

8 LUKU

TOIMIAIKA, PERUSSÄÄNNÖN MUUTTAMINEN, PURKAMINEN, RIITOJEN RATKAISU

21 artikla

Toimiaika

ECCSEL ERIC perustetaan määrittelemättömäksi toimiajaksi.

22 artikla

Perussäännön muuttaminen

Yleiskokous voi päättää perussäännön muuttamisesta. Perussäännön muutos, joka hyväksytään ensimmäisen viiden vuoden aikana ECCSEL ERICin perustamisen jälkeen, edellyttää yleiskokouksen yksimielistä hyväksyntää. Ensimmäisten viiden vuoden jälkeen tällaiset muutokset edellyttävät kahden kolmasosan enemmistöä annetuista äänistä. Ehdotettu perussäännön muutos on toimitettava Euroopan komissiolle asetuksen (EY) N:o 723/2009 11 artiklan mukaisesti.

23 artikla

Purkaminen

1. Yleiskokous voi kahden kolmasosan enemmistöllä annetuista äänistä päättää purkaa ECCSEL ERICin.

2. ECCSEL ERIC ilmoittaa Euroopan komissiolle purkamispäätöksestä ilman aiheetonta viivytystä ja joka tapauksessa viimeistään kymmenen päivän kuluessa päätöksen tekemisestä.

3. ECCSEL ERICin velkojen maksamisen jälkeen jäljellä olevat varat jaetaan jäsenten kesken suhteessa niiden ECCSEL ERICille suorittamaan kumuloituneeseen vuotuiseen maksuosuuteen liitteessä II esitetyllä tavalla.

4. ECCSEL ERIC ilmoittaa Euroopan komissiolle purkamismenettelyn päättymisestä ilman aiheetonta viivytystä ja joka tapauksessa viimeistään kymmenen päivän kuluessa sen päättymisestä.

5. ECCSEL ERIC lakkaa olemasta päivänä, jona Euroopan komissio julkaisee asiasta ilmoituksen Euroopan unionin virallisessa lehdessä.

24 artikla

Sovellettava lainsäädäntö

ECCSEL ERICiin sovelletaan ensisijaisuusjärjestyksessä:

a) Euroopan unionin lainsäädäntöä, erityisesti asetusta (EY) N:o 723/2009;

b) isäntämaan lainsäädäntöä niiden asioiden osalta, joihin ei sovelleta (tai sovelletaan vain osittain) Euroopan unionin lainsäädäntöä;

c) tätä perussääntöä.

25 artikla

Riitojen ratkaisu

1. Euroopan unionin tuomioistuimella on toimivalta ratkaista ECCSEL ERICiin liittyvät jäsenten väliset riidat, jäsenten ja ECCSEL ERICin väliset riidat sekä kaikki riidat, joissa Euroopan unioni on osapuolena.

2. ECCSEL ERICin ja kolmansien osapuolten välisiin riitoihin sovelletaan tuomioistuinten toimivaltaa koskevaa Euroopan unionin lainsäädäntöä. Tapauksissa, jotka eivät kuulu unionin lainsäädännön soveltamisalaan, riitojen ratkaisemiseen käytettävä toimivalta määritetään isäntävaltion lainsäädännön perusteella.

26 artikla

Perussäännön saatavuus

Perussääntö on julkisesti saataville ECCSEL ERICin verkkosivuilla ja sääntömääräisessä kotipaikassa.

(1) EUVL L 206, 8.8.2009, s. 1.

(2) EUVL L 347, 11.12.2006, s. 1.

(3) EUVL L 9, 14.1.2009, s. 12.

LIITE I Luettelo jäsenistä ja tarkkailijoista Tässä liitteessä luetellaan jäsenet ja tarkkailijat ja niitä edustavat tahot. Johtaja päivittää liitettä ECCSEL ERICin osallistujien muutosten mukaisesti. Jäsenet Valtio tai hallitustenvälinen järjestö Edustaja Ranska Ranskan geologian tutkimuslaitos (BRGM) Italia Kansallinen merentutkimuksen ja kokeellisen geofysiikan tutkimuslaitos (OGS) Alankomaat Alankomaiden soveltavan tieteellisen tutkimuksen järjestö (TNO) Norja Yhdistynyt kuningaskunta Ison-Britannian geologian tutkimuslaitos (BGS)

Tarkkailijat Valtio tai hallitustenvälinen järjestö Edustaja